Referitor dosar 2900/11.02.2019

 **DECIZIA ETAPEI DE ÎNCADRARE**

**Nr. din .2019**

Ca urmare a solicitării de emitere a acordului de mediu adresate de **VGP PARK SIBIU S.R.L.,** cu sediul în **Timișoara, B-dul Revoluției 1989, nr. 18A, ap. 3, jud. Timiș,** înregistrată la **Agenţia pentru Protecţia Mediului Sibiu** cu nr. 5360/11.03.2019şi a completărilor ulterioare, în baza Legii nr. 292/2018 privind evaluarea impactului anumitor proiecte publice și private asupra mediului si a O.U.G. nr. 57/2007 privind regimul ariilor naturale protejate, conservarea habitatelor naturale, a florei și faunei sălbatice, aprobată cu modificări şi completări prin Legea nr. 49/2011, cu modificările și completările ulterioare,

**Agenţia pentru Protecţia Mediului Sibiu** **decide**, ca urmare a consultărilor desfășurate în cadrul ședinței Comisiei de Analiză Tehnică din data de 05.06.2019, că proiectul **“Construire hală depozitare – logistică, servicii și mică producție, sens giratoriu, împrejmuire, drumuri incintă, totem, casă pompe, bazine retenție, casă portar, post transformare”**, propus a fi amplasat în municipiul Sibiu, zona Calea Șurii Mari, DN14, jud. Sibiu, **nu se supune evaluării impactului asupra mediului, nu se supune evaluării adecvate şi nu se supune evaluării impactului asupra corpurilor de apă.**

Justificarea prezentei decizii:

**I. Motivele pe baza cărora s-a stabilit necesitatea neefectuării evaluării impactului asupra mediului sunt următoarele:**

* proiectul se încadrează în prevederile Legii nr. 292 din 2018 privind evaluarea impactului anumitor proiecte publice şi private asupra mediului, anexa nr. 2, la pct. 10.a) – proiecte de dezvoltare a unităților/zonelor industriale;
* autorităţile care au participat la şedinţa Comisiei de Analiză Tehnică şi-au susţinut punctul de vedere exprimat în scris cu privire la proiectul analizat, respectiv că, proiectul nu poate avea impact semnificativ asupra mediului şi ca urmare nu este necesară efectuarea evaluării impactului asupra mediului;
* în urma parcurgerii etapei de încadrare prin analiza documentaţiei, verificarea amplasamentului, , analiza în şedinţa Comisiei de Analiză Tehnică, considerăm că prin lucrările şi măsurile prevăzute în proiect nu vor afecta semnificativ factorii de mediu (apă, biodiversitate, aer, sol, aşezări umane, etc.).

**1. Caracteristicile proiectului**

**a) dimensiunea și concepția întregului proiect**

Pe parcela identificată prin CF 128367, Nr. cad. 128367, cu suprafața S= 95 581 mp, pe care s-a inițiat și aprobat P.U.Z. prin HCL 148/2018, pentru construire hale depozitare, logistică, servicii, mică producție, împrejmuire, drumuri, rețele, casă pompe, casă portar, post TRAFO, s-a aprobat construirea halei A2 (autorizata prin Autorizația de Construire nr. 27/14.01.2019), prin proiect se propune construirea halei A1, cu următoarele lucrări:

* Construirea halei de depozitare logistică - A1 (Sc = 11.715 mp, regim de înălţime: Parter, H maxim construcţie = 14.50 m.) Structura clădirilor va fi realizată din elemente prefabricate de beton armat, amplasate pe fundații din beton armat. Închiderile perimetrale vor fi realizate din panouri sandwich termoizolante. În interiorul clădirii se vor amenaja spații de depozitare-logistică, birouri, spații pentru producție nepoluantă, spații tehnice, zone sociale pentru personal și grupuri sanitare.;
* Realizare sens giratoriu amplasat în D.N. 14
* Realizare drumuri, platforme de staționare și parcaje în interiorul incinte. Circulațiile auto interioare vor avea lățime de minim 5 m iar cele cu dublu sens vor avea lățime minimă de 7 m;
* Realizare rețele edilitare
* Construire clădiri anexe (Post transformare, Casă pompe, Casa portar, Totem)
* Drumuri, parcări, trotuare........................................................13 740 ,00 mp
* Locuri de parcare .....................................................................165
* Amenajare acces .......................................................................1 102,00 mp
* Zone verzi amenajate în Faza I de dezvoltare...........................11250 mp
* Perdea de arbori de protecție.....................................................3000 mp

Alimentarea cu apă atât pentru scop igienico sanitar, cât și pentru scop PSI va fi asigurat din rețeaua de alimentare cu apă a municipiului Sibiu.

Evacuarea apelor uzate menajere rezultate de la grupurile sanitare se va realizează, printr-o reţea de canalizare interioară, cu evacuare în colectorul de canalizare menajeră municipală Dn 500 mm, la marginea DN 14.

Apele meteorice - situația existentă: colectate de pe parcările şi drumurile din incinta imobilului sunt colectate prin intermediul gurilor de scurgere, acestea fiind preluate de căminele de vizitare după care sunt deversate către decantorul existent.

Apele pluviale posibil impurificate cu produse petroliere, provenite din zona parcărilor și suprafețelor betonate, colectate prin rigole de canalizarea pluvială de incintă, prevăzută cu separator de produse petroliere, cu filtru de coalescență(Qmax. =20l/s) agrementat, cu evacuare în bazinul de retenție ape pluviale de 1000 mc.

Apele meteorice convenţional curate de pe clădiri vor fi colectate prin sistem de captare tip Geberit, cu colectare în bazinul de retenție ape pluviale de 1000 mc, folosit la întreținerea spațiilor verzi, iar excesul este pompat în canalul ANIF 2513.

Pentru proiect a fost emis avizul SB 92/18.10.2018, de către AN Apele Române – S.G.A. Sibiu, precum și Avizul tehnic nr. 1361/06.03.2019, emis de APĂ-CANAL SIBIU SA.

Proiectul prevede organizare de șantier, pe perioada realizării lucrărilor, în incinta amplasamentului, și va cuprinde: containere pentru muncitori, platforme de depozitare materiale, toaletă ecologică. Accesul constructorilor în șantier se va face din DN14.

**b)** **cumularea cu alte proiecte** – lângă amplasament s-a construit hala A2.

**c)** **utilizarea resurselor naturale, în special a solului, a terenurilor, a apei și a biodiversității** – nu este cazul.

**d)** **cantitatea și tipurile de deşeuri generate/gestionate** – în perioada de construcţie vor rezulta deşeuri din construcţii și deșeuri menajere, care vor fi gestionate prin societăţi autorizate; iar în perioada de funcționare vor rezulta deșeuri deșeuri menajere, și asimilabile (ambalaje diverse), care vor fi preluate de operatorul de salubritate autorizat, și de firme autorizate pentru valorificarea cestora.

**e)** **emisiile poluante, inclusiv zgomotul și alte surse de disconfort** – pe perioada execuției lucrărilor - emisiile generate sunt: zgomot, pulberi în suspensie, nesemnificativ, reversibil; pe perioada de funcționare – emisiile generate vor fi ape uzate menajere, cu evacuare la rețeaua de canalizare municipală, ape pluviale potențial impurificate cu produse petroliere – pre-tratate înainte de evacuare în emisar.

 **f)** **riscurile de accidente majore și /sau dezastre relevante pentru proiect, inclusiv cele cauzate de schimbările climatice** – nu este cazul, cu condiția respectării normelor de protecţia muncii, normativele tehnice de proiectare și execuție, precum și normativele P.S.I., în vigoare.

**g) riscurile pentru sănătatea umană** – nu este cazul.

**2. Amplasarea proiectelor**

**a) utilizarea actuală și aprobată a terenurilor** – Proiectul propus este situat în interiorul imobilului din trup intravilan - industrial. Proiectul respectă dispoziţiile art. 71 din O.U.G. nr. 195/2005 privind protecţia mediului, cu modificările şi completările ulterioare.

**b) bogăția, disponibilitatea, calitatea și capacitatea de** **regenerare relative ale resurselor naturale, inclusiv solul, terenurile, apă și biodiversitatea, din zonă și din subteranul acesteia:** – nu e cazul

**c) capacitatea de absorbţie a mediului natural, acordându-se o atenţie specială următoarelor zone:**

1. **zone umede, zone riverane, guri ale râurilor:** nu e cazul
2. **zone costiere și mediul marin:** nu e cazul
3. **zonele montane şi forestiere:** nu e cazul
4. **arii naturale protejate de interes național, comunitar, internațional:** nu e cazul
5. **zone clasificate sau protejate conform legislaţiei în vigoare:** nu e cazul
6. **zonele în care au existat deja cazuri de nerespectare a standardelor de calitate a mediului:** nu este cazul;
7. **zonele cu o densitate mare a populaţiei:** nu e cazul
8. **peisaje şi situri importante din punct de vedere istoric, cultural sau arheologic:** nu e cazul

**3. Tipurile și caracteristicile impactului potenţial**

**a) importanța și extinderea spațială a impactului:** impactul redus asupra mediului, pe suprafață mică;

**b) natura impactului:** impact nesemnificativ, proiectul nu prevede lucrări de anvergură, cu impact semnificativ asupra factorilor de mediu;

**c) natura transfrontalieră a impactului:** nu e cazul;

**d) intensitatea și complexitatea impactului:** impact nesemnificativ, de scurtă durată pe perioada implementării proiectului; impact nesemnificativ în perioada funcționării.

**e) probabilitatea impactului** în condiţiile respectării proiectului propus spre aprobare, a legislației de mediu în vigoare este puțin probabilă apariţia unui impact negativ asupra factorilor de mediului;

**f) debutul, durata, frecvența și reversibilitatea preconizate ale impactului:** impact redus pe perioada de realizare şi funcţionare;

**g) cumularea impactului cu impactul altor proiecte existente și/sau aprobate:** impact redus;

**h) posibilitatea de reducere efectivă a impactului:** nu este cazul;

**II. Motivele pe baza cărora s-a stabilit necesitatea neefectuării evaluării adecvate sunt următoarele**:

- proiectul propus nu intră sub incidenţa art. 28 din O.U.G. nr. 57/2007 privind regimul ariilor naturale protejate, conservarea habitatelor naturale, a florei şi faunei sălbatice, aprobată cu modificări şi completări prin Legea nr. 49/2011, cu modificările şi completările ulterioare.

**III. Motivele pe baza cărora s-a stabilit necesitatea neefectuării evaluării impactului asupra corpurilor de apă**:

1. proiectul propus intră sub incidenţa prevederilor art. 48 şi 54 din Legea apelor nr. 107/1996, cu modificările şi completările ulterioare;
2. pentru acest proiect s-a obținut avizul de gospodărire a apelor nr. SB 92/18.10.2018, emis de Administraţia S.G.A. Sibiu;
3. conform adresei nr. 2658/TL/13.05.2019, emisă de Administraţia S.G.A. Sibiu, pentru proiect nu este necesară elaborarea Studiul de Evaluare a Impactului asupra Corpurilor de Apă.

**Proiectul propus nu necesită parcurgerea celorlalte etape ale procedurii de evaluare impactului şi nu se supune evaluării adecvate.**

**Condiţiile de realizare a proiectului:**

* respectarea legislaţiei în vigoare în domeniul protecţiei mediului;
* investiţia se va realiza cu respectarea memoriului de prezentare;
* respectarea tuturor avizelor/puncte de vedere, emise de celelalte autorități;
* materialele necesare pe parcursul execuţiei lucrărilor vor fi depozitate numai în locuri special amenajate, în cadrul organizării de șantier, astfel încât să se asigure protecţia factorilor de mediu;
* la executarea lucrărilor, se vor respecta normele legale în vigoare: sanitare, de prevenire şi stingere a incendiilor şi de protecţia muncii;
* nu se vor evacua nici un fel de deşeuri în alte locuri, decât în spaţiile special amenajate;
* se vor lua măsuri pentru evitarea poluării accidentale a factorilor de mediu pe toată durata execuţiei lucrărilor şi implementării proiectului;
* managementul deşeurilor generate de lucrări va fi în conformitate cu legislaţia specifică de mediu şi va fi în responsabilitatea titularului de proiect cât şi a operatorului care realizează lucrările, se vor avea în vedere următoarele considerente:
* deşeurile generate vor fi colectate selectiv, în vederea predării către societăţi autorizate pe bază de contract,
* deşeurile municipale amestecate generate în perioada lucrărilor de construcţii vor fi stocate temporar în pubele şi eliminate prin depozitare la un depozit conform; - deşeurile industriale reciclabile rezultate în perioada lucrărilor de construcţii (metalice feroase şi neferoase, hârtie şi carton, materiale plastice, textile, etc.) vor fi colectate selectiv, stocate temporar pe tipuri, în funcţie de sortimente, în recipiente speciale, în vederea valorificării prin societăţi autorizate specializate;
* titularul proiectului are obligația de a ține evidența deșeurilor generate și valorificate/eliminate în conformitate cu H.G. nr. 856/2002, privind evidenţa gestiunii deşeurilor şi pentru aprobarea listei cuprinzând deşeurile inclusiv deşeurile periculoase, cu modificările ulterioare;
* în conformitate cu prevederile art. 17, alin. (3), din Legea nr. 211/2011, privind regimul deșeurilor, cu modificările și completările ulterioare, titularul are obligaţia, să gestioneze deşeurile nepericuloase din construcţii şi desfiinţări (categoria 17 conform H.G. nr. 856/2002), prin reutilizare, reciclare şi alte operaţiuni de valorificare materială, inclusiv operaţiuni de umplere, rambleiere, astfel încât să se asigure îndeplinirea obiectivelor prevăzute de lege. Gestionarea deşeurilor din construcţii şi desfiinţări se poate realiza prin încredinţarea către un operator economic autorizat care desfăşoară aceste operaţiuni sau către un operator public ori privat de colectare a deşeurilor. Eliminarea deşeurilor din construcţii şi desfiinţări prin depozitare în cadrul depozitelor autorizate va fi ultima opţiune de gestionare care va fi luată în considerare,
* organizarea de şantier pentru lucrările prevăzute prin proiect va respecta obligatoriu măsurile specifice pentru reducerea şi/sau eliminarea efectelor generate de acestea asupra sănătăţii umane şi mediului înconjurător; se vor avea în vedere următoarele:
* împrejmuirea corespunzătoare a zonelor de lucru, montarea de avertizoare, etc.;
* organizarea de şantier se va realiza în interiorul amplasamentului astfel încât impactului generat de aceasta asupra factorilor de mediu locali pe timpul derulării lucrărilor prevăzute prin proiect să fie cât mai redus;
* organizarea de şantier va fi corespunzătoare din punct de vedere al facilităţilor; - întreţinerea/repararea utilajelor, instalaţiilor şi mijloacelor de transport etc. se va realiza numai de către societăţi specializate autorizate;
* întreţinerea corespunzătoare a utilajelor/mijloacelor de transport utilizate în lucrările de construcţii în vederea evitării scurgerilor de combustibili şi uleiuri uzate pe sol/apă şi de alte substanţe toxice şi periculoase;
* se interzice stocarea temporară şi depozitarea carburanţilor şi substanţelor periculoase în zona aferentă amplasamentului;
* se interzice spălarea utilajelor/vehiculelor în zona aferentă amplasamentului;
* se vor evita scurgerile de combustibili şi uleiuri uzate pe sol (folosite de maşinile, utilajele şi echipamentele/instalaţiile de pe amplasament) şi de alte substanţe toxice şi periculoase, după caz;
* depozitarea provizorie a pământului excavat se va face pe suprafeţe cât mai reduse. Pământul în exces nu va fi păstrat pe amplasament,
* întregul șantier va fi protejat de plase de protecție în vederea limitării pulberilor rezultate astfel încât să se asigure respectarea prevederilor Legii nr. 104/2011 privind calitatea aerului înconjurător, cu completările si modificările ulterioare şi STAS 12574/87, privind condiţiile de calitate ale aerului din zonele protejate.
* constructorul va deţine Fişe de securitate pentru substanţele chimice periculoase folosite şi va respecta condiţiile impuse de acestea;
* aprovizionarea cu agregate necesare realizării investiției se va face numai din surse autorizate;
* în cazul unor poluări accidentale (eventuale scurgeri de carburanţi, lubrifianţi), în vederea limitării şi înlăturării pagubelor, se vor lua măsuri imediate prin utilizarea de materiale absorbante, strângere în saci, transportul şi depozitarea temporară în organizarea de şantier, după care se vor preda unităților specializate pentru eliminare;
* se vor lua toate măsurile tehnice în ce priveşte utilajele de construcţii şi mijloacele de transport astfel încât disconfortul produs în timpul funcționării să fie minim;
* măsurile şi condiţiile de realizare a proiectului în conformitate cu avizul de gospodărire a apelor nr. SB 92/18.10.2018, emis de Administraţia S.G.A. Sibiu.

**Prezenta decizie este valabilă pe toată perioada de realizare a proiectului, iar în situaţia în care intervin elemente noi, necunoscute la data emiterii prezentei decizii, sau se modifică condiţiile care au stat la baza emiterii acesteia, titularul proiectului are obligaţia de a notifica Agenţia pentru Protecţia Mediului Sibiu.**

Orice persoană care face parte din publicul interesat şi care se consideră vătămată într-un drept al său ori într-un interes legitim se poate adresa instanţei de contencios administrativ competente pentru a ataca, din punct de vedere procedural sau substanţial, actele, deciziile ori omisiunile autorităţii publice competente care fac obiectul participării publicului, inclusiv aprobarea de dezvoltare, potrivit prevederilor Legii contenciosului administrativ nr. 554/2004, cu modificările şi completările ulterioare. Se poate adresa instanţei de contencios administrativ competente şi orice organizaţie neguvernamentală care îndeplineşte condiţiile prevăzute la art. 2 din Legea nr. 292/2018. privind evaluarea impactului anumitor proiecte publice şi private asupra mediului, considerându-se că acestea sunt vătămate într-un drept al lor sau într-un interes legitim.

Actele sau omisiunile autorităţii publice competente care fac obiectul participării publicului se atacă în instanţă odată cu decizia etapei de încadrare, cu acordul de mediu ori, după caz, cu decizia de respingere a solicitării de emitere a acordului de mediu, respectiv cu aprobarea de dezvoltare sau, după caz, cu decizia de respingere a solicitării aprobării de dezvoltare.

Înainte de a se adresa instanţei de contencios administrativ competente, persoanele prevăzute la art. 21 din Legea nr. 292/2018 privind evaluarea impactului anumitor proiecte publice şi private asupra mediului au obligaţia să solicite autorităţii publice emitente a deciziei prevăzute la art. 21 alin. (3) sau autorităţii ierarhic superioare revocarea, în tot sau în parte, a respectivei decizii. Solicitarea trebuie înregistrată în termen de 30 de zile de la data aducerii la cunoştinţa publicului a deciziei. Autoritatea publică emitentă are obligaţia de a răspunde la plângerea prealabilă prevăzută la art. 22 alin. (1) în termen de 30 de zile de la data înregistrării acesteia la acea autoritate. Procedura de soluţionare a plângerii prealabile prevăzută la art. 22 alin. (1) este gratuită şi trebuie să fie echitabilă, rapidă şi corectă.

**Prezenta decizie poate fi contestată în conformitate cu prevederile Legii nr. 292/2018 privind evaluarea impactului anumitor proiecte publice şi private asupra mediului şi ale Legii nr. 554/2004, cu modificările şi completările ulterioare.**

**Prezenta decizie a fost emisă în 3 (trei) exemplare originale, fiecare având un număr de 6 (șase) pagini, semnate şi ştampilate: 1 ex. pentru solicitant, 2 ex. se arhivează la A.P.M. Sibiu.**

**p. DIRECTOR EXECUTIV, ŞEF SERVICIU AVIZE,**

**Daniela Elena ANGHEL ACORDURI, AUTORIZAŢII,**

 **Livia MITEA**

**ÎNTOCMIT,**

**Consilier Simona ZAMBORI**